După ce, marți, a ieșit la iveală faptul că mai mulți minori ar fi fost abuzați la un centru școlar din Mehedinți de către doi angajați de la Protecția Copilului, USR a readus în discuție soluțiile pe care le-a depus deja în Parlamentul României pentru eradicarea unor astfel de atrocități.
Reprezentanții USR au afirmat că incidentul halucinant din Mehedinți demonstrează că ”legea făcută de PSD-PNL trebuie să fie modificată.
Totodată, USR a menționat că a depus deja în Parlament toate modificările legislative necesare și le-a cerut celor de la PSD și PNL să înceteze să le mai blocheze.
”Arestul preventiv pentru abuzatori nu este suficient, PSD şi PNL trebuie să înceteze să blocheze soluţiile USR în Parlament – controale între judeţe pentru a opri complicităţile, acces la medici şi psihologi din afara centrelor, interdicţia de a mai fi angajat în sistemul de protecţie şi pentru agresori şi pentru complicii care au tăcut, implicarea copiilor în comunitate.
Trebuie pornită o reformă adevărată, nu cea diluată din legea PSD făcută de ochii lumii.
O reformă adevărată care să apere copiii şi să le asigure şansele unui viitor bun, o reformă care să elimine din sistem angajaţii care le devin coşmaruri şi să dea resursele oamenilor buni care acompaniază aceşti copii”, a transmis deputatul USR, Oana Ţoiu, printr-un comunicat de presă.
USR a acuzat PSD și PNL că, în toamna anului 2023, ar fi încercat să le reducă pedepsele abuzatorilor sexuali din centrele rezidenţiale pentru copii.
Potrivit reprezentanților partidului, social-democrații și liberalii au eliminat atunci din Codul Penal de la fapte agravante situaţiile în care abuzatorii erau chiar cei desemnaţi să aibă grijă de minori.
USR susține că a depistat la timp această ”aberaţie” şi că prin presiune publică legea a fost modificată astfel încât agresorii nu mai pot scăpa doar cu o pedeapsă cu suspendare.